РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/219-15

1. септембар 2015. године

Б е о г р а д

ЗАПИСНИК

26. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 25. МАЈА 2015. ГОДИНЕ

 Седница је почела у 9 часова и 5 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Драгољуб Зиндовић, Владан Милошевић, Радмило Костић, Јелена Мијатовић, Александар Јовичић, Оливера Пауљескић, Ђорђе Чабаркапа, Горан Ћирић, Владимир Маринковић, Младен Грујић и Дејан Чапо.

 Седници су присуствовали заменици чланова Одбора: Милош Тошанић (заменик члана Одбора Зорана Пралице), Ивана Динић (заменик члана Одбора Новице Тончева) и Драган Јовановић (заменик члана Одбора Младена Грујића).

 Седници нису присуствовали чланови Одбора: Зоран Пралица, Драгомир Карић, Новица Тончев, Иван Карић и Енис Имамовић.

 Седници су, на позив председника, присуствовали: Жељко Сертић, министар привреде, Милун Тривунац, вршилац дужности помоћника министра привреде, Љубомир Шубара, директор Агенције за приватизацију, Андријана Стојковић, виши правни саветник у Агенцији за приватизацију, Марко Обрадовић, посебни саветник министра привреде, Јелена Поповић, помоћник министра привреде и Јован Петровић, руководилац Групе у Министарству привреде.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о изменама и допунама Закона о приватизацији, који је поднела Влада (број 011-1415/15 од 21. маја 2015. године);

2. Разматрање Предлога закона о изменама и допунама Закона о стандардизацији, који је поднела Влада (број 011-648/15 од 13. марта 2015. године).

Пре разматрања утврђених тачака дневног реда, Одбор је једногласно усвојио записнике 22, 23, 24. и 25. седнице Одбора.

На предлог председника Одбора договорено је да се обједини расправа по првој и другој тачки дневног реда.

Прва и друга тачка дневног реда - **Разматрање Предлога закона о изменама и допунама Закона о приватизацији; Разматрање Предлога закона о изменама и допунама Закона о стандардизацији**

Одбор је размотрио Предлог закона о изменама и допунама Закона о приватизацији у начелу и Предлог закона о изменама и допунама Закона о стандардизацији у начелу и поднео извештаје Народној скупштини.

У уводним напоменама, Жељко Сертић, министар привреде је указао на важност предложених закона за развој економије у наредном периоду. Предложене су измене и допуне Закона о приватизацији у неколико важних елемената, које би омогућиле да се процес приватизације спроведе и заврши у најкраћем року. Предложене су три најзначајније промене у односу на постојећи Закон о приватизацији. Прва промена се односи на продужавање рока заштите од принудне наплате до реализације трећег јавног позива за приватизацију, а најкасније до 31. октобра 2015. године. Ова промена укључује предузећа за које је до сада објављен јавни позив за приватизацију и она за које ће јавни позив за приватизацију бити објављен до 31. маја 2015. године. Друга промена се односи на омогућавање Влади Републике Србије да донесе одлуку која стратешка предузећа имају перспективу за приватизацију и враћање у економски живот и на тај начин буду заштићена од принудне наплате повериоца до годину дана од момента усвајања закона. Трећа промена је да предузећа која су у процесу приватизације, у року од 30 дана доставе податке о процени тржишне вредности. Процена је рађена са стањем на дан 31. децембра 2013. године и неопходно је урадити је поново, како би се добила јасна слика о реалној тржишној вредности предузећа. Оно што је веома важно, тих 30 дана неће утицати на остале рокове, већ ће се истовремено и припремати документација и одвијати сам поступак приватизације. Поводом Закона о стандардизацији, истакао је да је од око 22.000 стандарда, око 95% наших стандарда усклађено са стандардима Европске уније. Неопходно је потпуно прилагођавање нашег законодавства Уредби 1025 која дефинише стандарде Европске уније, пре свега, да би се сектору малих и средњих предузећа обезбедили најбољи услови за прихватање стандарда. Потребно је обезбедити више обуке, јефтинији и транспарентнији приступ подацима, могућност да се утиче на реализацију и доношење стандарда. То није могуће обезбедити уколико Институт за стандардизацију Србије није члан међународних, односно европских организација. Да би постао члан, неопходно је усвајање одређених правила која захтева Европска унија, пре свега да се финансира највећим делом из сопствених изворних прихода. Да би се то постигло предложене су нове надлежности Института за стандардизацију Србије. Истакао је да највећи број стандарда није преведен на српски језик, тако да ће део средстава бити одвојен и за ту намену.

 У дискусији народни посланици су поставили питања, изнели ставове и мишљења и дали предлоге и сугестије. Постављена су следећа питања:

- да ли Министарство привреде и Агенција за приватизацију могу да утичу на проблем прецењивања тржишне вредности имовине и капитала предузећа;

- који су то системски проблеми и законска решења утицала на Агенцију за приватизацију, па се није могао покренути ни један поступак приватизације;

- како ће Агенција за приватизацију бринути о 500 привредних субјеката, када је и сама у блокади, односно како ће се наћи мотивација за људе који треба да спроведу решења из Закона о приватизацији када буде изгласан.

У расправи, истакнуто је да треба заштитити од наплате повериоца одређене привредне субјекте који имају велике приходе у предходној години, без обзира што имају велике дугове. Изнето је мишљење да се не ради о суштинским променама Закона о приватизацији, већ о померању рокова, што повлачи питање ефикасности и мерљивости закона који је усвојен пре девет месеци. 2013. године је донет став о томе да је тачка 20 ж у Закону о приватизацији противуставна, али су ипак усвојена слична решења у августу 2014. године. У том смислу, сада ће поново бити усвојен противуставни закон. Напоменуто је да се продају предузећа која су већ била продата, да је држава раскидала одређене приватизације и да ће се због тога из буџета плаћати одштете, иако те приватизације није требало ни раскидати. Истакнута је неодговорност пословодства у предузећима у реструктурирању и да би предходни директор Агенције за прватизацију требало да сноси некакву елементарну одговорност за све што се дешавало, како се не би убудуће то поновило. Напоменуто је да не треба заборавити оне који ће остати без посла и да држава треба да обезбеди за њих отпремнине, односно социјални програм и повезивање радног стажа. Треба што пре донети закон о конверзији у вези власништва над земљиштем и нови закон који ће убрзати стечај. Инвеститори који су купили или намеравају да купе предузећа у стечају, неће да инвестирају док се не реши проблем власништва над земљиштем. Истакнуто је да после 31. децембра 2015. године друштвена предузећа неће постојати, јер ће она која не буду приватизована постати државна.

Поводом дискусије, Жељко Сертић, министар привреде је истакао да постоји проблем са дефинисањем тржишне вредности предузећа и изнео пример где два различита овлашћена института дају различиту процену. Наведен је пример фабрике „Желвоз“ а.д., чију је имовину један институт проценио на 17,5 милиона евра, а други на 4,4 милиона евра. Ово је драстичан пример који онемогућава успешан завршетак процеса приватизације. Велики број објективних и субјективних проблема је утицао на сам процес приватизације. Истина је да Агенција за приватизацију није била спремна и да су били против приватизације они који су требали да допринесу да до приватизације дође, а то су менаџери и руководиоци предузећа. Истакао је неспособност система који за шест година није завршио ниједну приватизацију. 14. августа 2014. године 144 предузећа у реструктурирању била су за приватизацију, а од тога 40 је отишло у стечај и седам ће бити приватизовано на бази Бриселског споразума, јер се налазе на територији Косова и Метохије. Остало је 97 привредних субјеката у реструктурирању, а за 17 предузећа се тражи продужење рока заштите од повериоца. Агенција за приватизацију је прегледала документацију финске компаније „СИСУ“, која је поднела захтев за куповину „Фабрике аутомобила“ Прибој и констатовала да испуњава све услове. Формирана је радна група која се бави облашћу проблематичних финансијских резултата компанија. У припреми су измене и допуне Закона о споразумном финансијском реструктурирању. Са циљем да реализацију стечајног поступка учине ефикаснијом, бржом и транспарентнијом, са радом је почела група која ће у сарадњи са Светском банком предложити смањење овлашћења и повећање обавеза стечајних управника. Циљ је да се дође до правог модела стечајног поступка.

Љубомир Шубара, директор Агенције за приватизацију је изнео да Агенција за приватизацију није овлашћена ни стручна и не може директно да утиче на то како ће се вршити процена тржишне вредности одређених предузећа. Агенција за приватизацију је интензивније требала да ради на свим подзаконским актима и припремама уговора, како би се од краја децембра 2014. године објавили јавни позиви за приватизацију предузећа. Објављен је јавни позив за приватизацију 12 предузећа, што је није много, али ако се има у виду да у последњих шест година није било објава, онда је то успех. Пре три године Агенција за приватизацију је позајмила пет милијарди динара буџету који нису враћени. Агенција за приватизацију тражи повраћај дела средстава како би избегла блокаду рачуна.

 У дискусији су учествовали Александра Томић, Радмило Костић, Горан Ћирић, Драган Јовановић, Жељко Сертић и Љубомир Шубара.

а) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлога закона о изменама и допунама Закона о приватизацији у начелу.

б) Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати

Предлог закона о изменама и допунама Закона о стандардизацији у начелу.

 Седница је закључена у 9 часова и 45 минута.

 Саставни део овог записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |